11. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 730 της 14/31 Δεκ. 1982 (ΦΕΚ Α΄ 156) Μεταφορά αρμοδιοτήτων της Οικονομικής Εφορίας Δημοσίων Κτημάτων Αθηνών σε άλλες Οικονομικές Εφορίες. Έχοντας υπόψη: 1.Τις διατάξεις της παρ. 1 του άρθρ. 24 του Νόμ. 820/1978, «περί λήψεως μέτρων δια την περιστολήν της φοροδιαφυγής και άλλων τινών συναφών διατάξεων». 2.Τις διατάξεις του υπ’ αριθ. 1097/80 Π.Δ/τος (ΦΕΚ 277/80 τεύχος Α΄) «περί περιορισμού συναρμοδιοτήτων κατά την έκδοσιν διοικητικών πράξεων επί αντικειμένων αρμοδιότητας Υπουργείων Προεδρίας Κυβερνήσεως και Οικονομικών». 3.Την υπ’ αριθ. 771/1982 γνωμοδότηση του Συμβουλίου της Επικρατείας με πρόταση του Υπουργού Οικονομικών, αποφασίζουμε: Άρθρ.1.-Οι Οικονομικές Εφορίες Α΄ Αθηνών, Αγίας Παρασκευής, Αιγάλεω και Α΄ Πειραιώς, καθίστανται αρμόδιες για τη στέγαση των δημοσίων υπηρεσιών, σύμφωνα με τις διατάξεις του από 19.11.32 Δ/τος, «περί στεγάσεως δημοσίων υπηρεσιών», που εδρεύουν αντίστοιχα στις περιφέρειες των Διαμερισμάτων Αθηνών, Ανατολικής Αττικής, Δυτικής Αττικής και Πειραιώς της Νομαρχίας Αττικής, αποσπώμενης της αρμοδιότητας αυτής από την Οικονομική Εφορία Δημοσίων Κτημάτων Αθηνών. Άρθρ.2.-Οι υποθέσεις στεγάσεως δημοσίων υπηρεσιών που εκκρεμούν σε οποιοδήποτε στάδιο της διαδικασίας κατά την έναρξη ισχύος του παρόντος Π.Δ/τος ενώπιον της Οικονομικής Εφορίας Δημοσίων Κτημάτων Αθηνών, παραδίνονται στις κατά το άρθρ. Ι του Δ/τος αυτού Οικονομικές Εφορίες, μέσα σε ένα μήνα από την ισχύ του παρόντος Δ/τος. Άρθρ.3.Η ισχύς του παρόντος Π.Δ/τος αρχίζει την πρώτη του επόμενου από την δημοσίευσή του στην Εφημερίδα της Κυβέρνησης μήνα. 